[{"text_idx": "#000001", "text": "Mae wedi bod yn flwyddyn wych hyd yn hyn i mi fel secondiad gyda\u2019r Academi Arweinyddiaeth \u2013 mae\u2019r cyfleoedd rydw i wedi\u2019u cael a\u2019r amlygiad i ddysgu proffesiynol o\u2019r radd flaenaf wedi newid fy mywyd. Mae ymgymryd a\u0302 rhaglen hyfforddi (coetsio) yn ddiweddar wedi bod yn un o brofiadau mwyaf gwerthfawr fy ngyrfa \u2013 yn broffesiynol ac yn bersonol, rwyf eisoes yn defnyddio\u2019r dysgu o\u2019r sesiynau yn fy arferion arweinyddiaeth fy hun."}, {"text_idx": "#000002", "text": "Mae ein gwaith lles yn parhau i godi momentwm gyda\u2019n Strategaeth Cymru Gyfan ar gyfer Lles Arweinwyr Addysgol. Mae ein gweithgor yn cynnwys cynrychiolaeth o bob haen o\u2019r system addysg, academyddion addysgol a gweithwyr proffesiynol o\u2019r sector iechyd Maent yn edrych ar sut yr ydym ni yn gallu creu newid diwylliannol o ran mynd i\u2019r afael a\u0302 lles ein harweinwyr addysgol. Yn ogystal a\u0302 hyn rydym wedi comisiynu Dr Ali Davies, Seicolegydd Clinigol o sector iechyd Cymru i archwilio\u2019r syniad o \u2018Arweinyddiaeth Dosturiol\u2019 o fewn addysg."}, {"text_idx": "#000003", "text": "Mae\u2019r gofod wythnosol Pen-i-Ben yn parhau i gefnogi lles ein harweinwyr yn llwyddiannus trwy gynnig amgylchedd diogel, anfeirniadol a chyfrinachol iddynt lle gallant neilltuo hanner awr o\u2019u hwythnos i\u2019w hunain fel rhan o\u2019u hunanofal, adnewyddu arweinyddiaeth a chynaliadwyedd. Mae ein dyheadau ar gyfer y dyfodol yn cynnwys cynnig lle tebyg i\u2019n Dirprwyon a\u2019n Penaethiaid Cynorthwyol felly edrychwch allan am hyn!"}, {"text_idx": "#000004", "text": "Mae ein hail gyfres Arloesedd ar y gweill ac mae arweinwyr o bob cwr o Gymru yn ymuno a\u0302\u2019r sesiynau, wedi\u2019u hwyluso gan Larry Shulman \u2013 Ymgynghorydd Arweinyddiaeth, Strategaeth a Newid. Mae Larry yn archwilio thema\u2019r \u2018Arweinydd Arloesol\u2019, gan dynnu ar ei brofiad yn y maes hwn a\u2019i wneud yn berthnasol i\u2019r cyd-destun addysgol a gweithredu Cwricwlwm i Gymru."}, {"text_idx": "#000005", "text": "Rydym wrth ein bodd ein bod yn gweithio mewn partneriaeth a\u0302\u2019r consortia rhanbarthol ac yn arwain sesiwn lles yn eu hwythnos Ffocws Arweinyddiaeth Genedlaethol (28 Mehefin \u2013 2 Gorffennaf 2021). Bydd yr Academi Arweinyddiaeth a Maggie Farrar yn cynnal gweithdy o\u2019r enw: Adnewyddu Arweinyddiaeth: Sut i ofalu ar o\u0302l eich lles eich hunain a\u2019ch staff yn well."}, {"text_idx": "#000006", "text": "Rwyf wedi mwynhau adeiladu perthnasoedd gyda fy nhi\u0302m, y Cymdeithion, gyda chydweithwyr ar draws yr haenau yn y system addysg yn ogystal a\u0302 ledled ein gwlad ac edrychaf ymlaen at barhau a\u0302 fy secondiad gyda\u2019r Academi Arweinyddiaeth yn 2021/2022."}]